Stħarriġ li sar ma’ tal-ħwienet mill-GRTU wera kif madwar 60% tan-negozji jridu li jkollhom l-libertà li jiftħu f’ħinijiet differenti u l-Ħdud.  L-istħarriġ kien ippreżentat waqt konferenza tal-aħbarijiet fil-preżenza tal-Ministru tal-Ekonomija, Investiment u Intrapriżi Żgħar Chris Cardona, li qal li l-Gvern qiegħed iħejji white paper dwar dan u diġà beda jikkonsulta mal-partijiet konċernati. Fi stqarrija, i l-Ministru Cardona spjega li fl-ewwel stadju ta’ dan il-proċess, saret konsultazzjoni wiesgħa ma’ stake holders interni li jinkludu prinċiparjament Dipartimenti tal-Gvern u entitajiet pubbliċi. Qal li l- feedback intern kien wieħed pożittiv ħafna u bħalissa dan qiegħed jiġi evalwat. Fit-tieni stadju ta’ dan il-proċess ta’ konsultazzjoni se jiġi ppubblikat dokument ta’ konsultazzjoni li se jkun qed jieħdu sehem fih bosta stake holders esterni, li jinkludu Unions, Korpi Kostitwiti u entitajiet oħra li għandhom interess f’dan il-proċess.  Fl-istqarrija jingħad li l-pubbliku wkoll se jkun jista’ jesprimi l-opinjoni tiegħu f’dan l-istadju. Il-Ministru qal li l-Gvern wasal għad-deċizjoni wara li kien identifikat li l-ħinijiet tal-ħwienet kif nafuhom u kif tipprovdi il-liġi bħalissa qed joħolqu ċertu problemi lis-sidien kif ukoll lill-konsumaturi.  Fl-istqarrija jingħad ukoll li l-Gvern għaraf l-importanza li joħloq il-kundizjonijiet neċessarji biex in-negozju jkun jista’ jibqa’ kompettitiv, jikber u jissaħħaħ.  Min-naħa l-oħra, il-Ministru qal li huwa konxju li ma jistgħux jinħolqu sitwazzjonijiet tli jistgħu jkunu ta’ detriment, speċjalment, għall-ħaddiema u l-ġirien li jgħixu fl-inħawi tal-ħwienet.